RAZISKOVANJE EVROPSKIH UMETNOSTI IN KULTUR – SREČANJE V SLOVENIJI

(21. 6. – 25. 6. 2021)

V letošnjem šolskem letu smo projekt Erasmus+ v januarju podaljšali še za pol leta. Vsi smo po tihem upali, da bo zaključno srečanje v Sloveniji v živo. Minilo je dobro leto in dočakali smo goste iz Francije, Grčije, Estonije in Portugalske. K nam so pripotovali v ponedeljek, 21. 6. 2021.

V torek, 22. 6. 2021, smo jim pripravili slovesen sprejem pred OŠ Starše. Učenci 5. in 6. razredov so jih pričakali z zastavicami in pozdravnimi napisi v vseh partnerskih jezikih. Goste smo nato pospremili v šolsko telovadnico, kjer smo jim pripravili kratek kulturni program. Sledil je ogled šole in delo na projektu. V popoldanskem času smo jih odpeljali na Ptuj. Povzpeli smo se na ptujski grad in si ogledali, kakšno je bilo življenje nekoč – tako zunaj, kot znotraj gradu. Sledil je sprehod po starem jedru in prepustili smo se čarom najstarejšega mesta v Sloveniji. Vroč in sončen dan se je zaključil z ohladitvijo v vinski kleti Ptuj, kjer smo voden ogled zaključili ob dobri hrani in vinu ter nekaj ur preživeli v odlični družbi kolegov iz drugih držav.

V sredo, 23. 6. 2021, smo se odpeljali na Gorenjsko. Ogledali smo si naš ponos, turistični biser, ki obstaja že tisoč let, to je Bled. Na otoček smo se peljali s tradicionalno pletno in pozvonili na zvon želja. Pot smo nadaljevali do doline pod Poncami, Planice in se povzpeli na najvišjo skakalnico na svetu, do vrha vodi 1000 stopnic. Pod skakalnico stoji planiški center. Je edini center na svetu, ki razpolaga z vsemi segmenti skakalnic na enem mestu (7 skakalnic in 1 letalnica), notranjim tekaškim tunelom in zunanjimi tekaškimi progami. V sklopu centra se nahaja tudi vetrovnik (vertikalni in horizontalni), spust po jeklenici in interpretacijski center z muzejsko razstavo o zgodovini [smučarskih skokov](https://sl.wikipedia.org/wiki/Smu%C4%8Darski_skoki) in [poletov](https://sl.wikipedia.org/wiki/Smu%C4%8Darski_poleti). V popoldanskih urah smo se odpravili do glavnega mesta Ljubljana. Sprehodili smo se do nabrežja Ljubljanice, si ogledali staro Ljubljano z njeno stolnico. Nato smo se vkrcali na ladjico in se prepustili romantičnemu križarjenju.

V četrtek, 24. 6. 2021, je bil za nas poseben dan, saj se je zaključevalo šolsko leto in tudi naše druženje. Zjutraj smo naše prijatelje pričakali na podružnici v Marjeti. Pred šolo smo izvedli prireditev ob državnem prazniku, dnevu državnosti. Nato smo gostom razkazali šolo in oddelek vrtca. Podravnatelj je goste odpeljal tudi na ogled občinske stavbe, kjer jih je sprejela direktorica občinske uprave Mojca Kacjan. Popeljala jih je skozi zgodovino občine Starše. Po obisku občine nas je pot vodila v Maribor, katerega znamenitosti smo si ogledali s turističnim vlakcem. V poznih popoldanskih urah je v objemu prleških goric sledila zaključna, poslovilna večerja. Večer smo prijetno zaokrožili z zvoki tamburice in žlahtno kapljico jeruzalemskih goric. Jeruzalem je zagotovo najatraktivnejša turistična znamenitost Prlekije in velja za eno najlepših vinskih pokrajin na svetu.

S težkim srcem smo se poslovili in zahvalili za izjemna prijateljstva, izkušnje in doživetja.

Klavdija Topolinjak, vodja projekta